Ilustracija: FAH

HRVATSKI sabor danas je ratificirao pristup Crne Gore u NATO savez.



Za zakon kojim je potvrđen Protokol uz Sjevernoatlanstki ugovor o pristupanju Crne Gore glasalo je 96 zastupnika, dva su bila suzdržana, a tri protiv.



Izglasavanju zakona nazočio je predsjednik crnogorskog parlamenta Ivan Brajović.



Hrvatski vojnici u mirovnim misijama



Sabor je odlučio o upućivanju dodatnih pripadnika hrvatskih Oružanih snaga u šest mirovnih misija u 2017., u kojima hrvatski vojnici sudjeluju više godina.



Radi se o operacijama pod okriljem NATO saveza u Afganistanu i na Kosovu, tri UN-ove operacije - u Indiji i Pakistanu, Zapadnoj Sahari te Libanonu, kao i jednoj misiji pod patronatom EU -"Atalanta" u Somaliji, rekao je u Saboru državni tajnik Ministarstva obrane Tomislav Ivić.



U Afganistanu su sada 94 pripadnika hrvatskih Oružanih snaga, na Kosovu 24, u tri UN-ove misije 17, u Somaliji 14 pripadnika.



Sabor je odlučio da se u idućoj godini u Afganistan može uputiti do sto pripadnika, na Kosovo do 40, u tri UN-ove mirovne misije do 23, a u Somaliju do 25 pripadnika, s mogućnošću rotacije.



Po sada važećoj odluci Sabora, u Afganistan se moglo uputiti do 95 pripadnika, a na Kosovo do njih 35, rekao je Ivić.



Za spomenute odluke bilo je 111 zastupnika iako je bilo potrebno samo 76.



Pri odlučivanju o slanju hrvatskih vojnika u Afganistan, pet je zastupnika bilo suzdržano, a trojica iz Živog zida protiv.



Bunjac: Hrvatske vojnike povući iz Afganistana



"Naše vojnike i resurse treba trajno i nedvosmisleno povući iz Afganistana", rekao je Branimir Bunjac (ŽZ) i najavio da Živi zid neće podržati nastavak akcije u toj zemlji, jer se, kaže, ne radi o mirovnoj, nego vojnoj akciji SAD-a.



Podsjeća da rat u toj zemlji traje već 16 godina i ne smiruje se, te da "marionetska vlada" ne uspjeva održati kontrolu nad teritorijem i da će, ako se NATO povuče, ta vlada pasti u mjesec dana.



Bunjac ističe da hrvatski vojnici u Afganistanu nisu sigurni, tvrdi da su NATO snage tamo napravile strašne ratne zločine: bombradirale bolnice i pobile stotine djece.



"Ako sudjelujemo u tome, ta krv pada i na naše ruke", poručuje zastupnik.



Bunjčeve ocjene ne dijele ni vladajući, ni oporbeni zastupnici.



Hrvatski vojnik nije agresor u Afganistanu, nego je u operaciji obučavanja afganistanskih snaga koje bi konačno trebale donijeti mir tamošnjem narodu, uzvratio je Joško Klisović (SDP) najavivši da će SDP podržati odluke. Moramo pridonijeti međunarodnom miru i sigurnosti zbog nas samih, kaže Klisović

Tekst se nastavlja ispod oglasa

Tuđman: Falsificirate predložene odluke



Govorite o borbenim akcijama, to je falsificiranje predložene odluke, poručio je Bunjcu Miroslav Tuđman (HDZ).



I državni tajnik Ivić naglašava da operacija u Afganistanu nije ni ratna, ni borbena. Temeljna zadaća pripadnika hrvatskih Oružanih snaga je obuka, savjetovanje afganistanskih obrambenih snaga, oni nikada nisu sudjelovali u borbenim operacijama, kazao je Ivić. Potvrdio je da je operacija u Afganistanu pod NATO savezom, ali napomenuo da se temelji na odluci Vijeća sigurnosti UN-a koja daje mandat NATO-u da provede operaciju.



Sabor je u petak izglasao i niz financijskih akata: izmjenio je ovogodišnji Državni proračun, prihvatio Godišnji izvještaj o izvršenju Državnog proračuna za prošlu godinu i Godišnji izvještaj o primjeni fiskalnih pravila za istu godinu.